Rhodespark-saak: Drie in getuiebank, ontken steeds skuldThabo Nkala, Edmore Ndlovu en Mduduzi Lawrence Mathibela. Foto: Brenda Masilela/ANA Die drie mans wat daarvan beskuldig word dat hulle twee vroue in Rhodespark in Kensington, Johannesburg, verkrag en hul mans verdrink het, beweer hulle het mekaar vir die eerste keer ontmoet toe hulle in hegtenis geneem is. Die Rhodespark-beskuldigdes, Thabo Nkala (25), Edmore Ndlovu (23) en Mduduzi Lawrence Mathibela (32), het Donderdag weer in die hooggeregshof, wat in Palm Ridge sit, verskyn waar hulle teregstaan op aanklagte van moord, verkragting en roof met verswarende omstandighede. Hulle was glo deel van ŉ bende wat twee paartjies op 17 Oktober verlede jaar in die park aangeval het. Die beskuldigdes het vroeër skuld ontken op al die aanklagte en beweer hulle is erg aangerand deur die polisie en gedwing om skulderkennings te maak ná hul inhegtenisnemings. Regter Papi Masopa het egter in ŉ verhoor binne ŉ verhoor, wat gehou is om die toelaatbaarheid van sekere getuienis vas te stel, hul aantygings verwerp. Nkala het Donderdag in die getuiebank ontken dat hy Mathibela en Ndlovu ken. Hy het bewerings ontken dat sy bynaam Rasta was, ŉ bynaam wat glo aan hom gegee is aangesien hy Rastalokke gehad het tydens sy inhegtenisneming. Sy hare is intussen kort geskeer. Ndlovu was tweede in die getuiebank. Hy het aan die hof gesê hy ken glad nie Rhodespark nie en dat hy die dag van die misdaad in Alexander was saam met sy broer, Sipho. Ndlovu het aanhoudend tydens sy kruisondervraging geglimlag. Op ŉ vraag deur die staatsaanklaer, Mutuwa Nengovhela, oor hoekom hy dit heeltyd doen, het Ndlovu met ŉ glimlag geantwoord: “Dit is omdat ek die waarheid praat en nie nodig het om kwaad te lyk nie.” Hy het ongemaklik voorgekom toe hy nie kon verduidelik hoe die handskoen lyk waarmee hy glo deur die polisie aangerand is nie. Hy het volgehou dat hy onskuldig is en ontken dat hy deel was van ’n groep van agt mans wat op kringtelevisiebeeldmateriaal, wat wys hoe agt kort ná die voorval van die misdaadtoneel vlug, afgeneem is. Mathibela was daarna in die getuiebank en het soos sy medebeskuldigdes volgehou hy is onskuldig. Hy het beweer dat die dokter wat hom ondersoek het, hom beledig het. Hy het ook die dokter se verslag [wat noem hy het nie beserings waargeneem nie] betwis en gesê die dokter was onprofessioneel. “Ek het inwendige beserings gehad,” het hy gesê. Portia Phahlane, Mathibela se prokureur, het hom gevra of hy homself op die kringtelevisiebeeldmateriaal kan identifiseer. “Ek is nie op die beeldmateriaal nie. Selfs al wys jy dit aan iemand wat my goed ken, sal hulle saamstem,” het hy geantwoord. “Wat ek aan die hof kan sê, is dat ek nie verantwoordelik is vir die misdaad nie. Die polisie het seker gemaak ek bely oor die misdaad en dat ek van die misdaad aangekla gaan word, of ek lewend of dood is.” Die saak is tot Vrydag uitgestel wanneer Mathibela met sy getuienis sal voortgaan. Lees alle vorige berigte oor die Rhodespark-saak op Maroela Media.